"Queda’t a casa" no és una opció segura ni real per moltes dones - directa.cat\n"Queda’t a casa" no és una opció segura ni real per moltes dones\nEn context de crisi socioeconòmica i sanitària, les violències masclistes s’agreugen, tant pel que fa a la quantitat com a l’abast. El confinament domiciliari durant el primer semestre del 2020 ha tornat a posar damunt la taula les dificultats de moltes dones per accedir a una llar segura i digna. És una problemàtica estructural que incrementa el risc de patir violències\nEl 2020 començava amb un increment dels casos de violències masclistes, tant en nombre de denúncies com en la quantitat de sol·licitants de suport que han rebut ens i organitzacions d’atenció i prevenció. Gener i febrer auguraven un any complicat. Tot i això, la pandèmia de la COVID-19 ha sobrepassat les expectatives: un còctel tòxic d’elements han incrementat les situacions de risc a tots els àmbits i ha dificultat encara més l’actuació per aturar les violències masclistes. Durant el confinament, les llars han estat especialment insegures per moltes dones.\nLes dones tancades a casa amb el seu agressor s’han trobat un perill augmentat, i han estat patint por, angoixa i agressions sense possibilitats de sortir de la situació, explica Elena Parejo, de la Plataforma Unitària contra les Violències de Gènere. I és que el confinament domiciliari ha generat el brou de cultiu ideal per als elements involucrats en la violència de gènere, argumenta Miguel Lorente en el número 46 de la Revista Española de Medicina Legal. Ha aïllat encara més les dones agredides, cosa que incrementa el control dels agressors. Ha facilitat la impunitat. I ha creat un context on totes les formes de violències poden donar-se encadenades: econòmiques, físiques, psicològiques, sexuals… Si a més se li sumen situacions de pobresa i precarietat, noves o agreujades per la pandèmia, moltes de les afectades per violències de gènere pateixen situacions extremadament complexes.\nLes dones tancades a casa amb el seu agressor s’han trobat un perill augmentat, i han estat patint por, angoixa i agressions sense possibilitats de sortir de la situació, explica Elena Parejo, de la Plataforma Unitària contra les Violències de Gènere\n“Em pose les mans al cap pel que deuen haver passat aquestes dones”, opina la Yolanda, qui se sent més segura parlant rere un pseudònim. Si pateixes violències de gènere, busques excuses per sortir de casa: “Eixe ratet d’anar de casa al treball, d’anar a comprar, d’anar a parlar amb la mestra del xiquet… o bé ell ix de casa. Eixe moment, uf, és la vida. Busques instintivament respirar. Les dones que han passat el confinament en eixa situació de violència, per l’amor de déu, només de pensar que normalment vius en un pis, no una casa amb espai obert… Per descomptat que el confinament domiciliari n’ha empitjorat greument la situació”, argumenta aquesta valenciana, supervivent de violències de gènere. “Imagina’t tenir una persona que està hores, hores i hores matxacant-te, a qui has de parar atenció tota l’estona perquè, si no, literalment, la teva vida corre perill”, relata la Yolanda. Imagina’t estar tancada amb ell durant mesos.\nEl descens de les denúncies és senyal d’alarma\nElisa Covelo, coordinadora d’Hèlia Dones, explica que el primer semestre d’enguany “ja havíem fet més atencions que en tot el 2019. Hem doblat la demanda. I no ens ha passat només a nosaltres”, sinó que és un panorama generalitzat. Per ella, el confinament evidencia una premissa social errònia. “Que les cases són segures és una idea molt patriarcal. Mai ha estat així. No són espais segurs per a moltes dones”, argumenta. “El missatge ‘queda’t a casa’ té una connotació de tot menys de seguretat per a moltes”, hi coincideix Parejo.\nEn canvi, als Països Catalans es dona una aparent contradicció respecte al conjunt de l’Estat espanyol. El primer semestre del 2020 ha caigut considerablement la xifra de denúncies de violències de gènere, especialment els mesos de confinament més estricte: entre un 15 i 20% respecte a l’any anterior. Per la Plataforma, la disminució és senyal d’alarma, ja que constata la dificultat d’interposar denúncies i demanar ordre de protecció a causa de la menor llibertat de moviment.\nEvolució de les denúncies per violència de gènere |Maria Conill Hernández\nLa xifra que sí que ha crescut exponencialment és la de sol·licituds d’atenció a través de canals no presencials: trucades, correus electrònics i missatgeria instantània. Això es deu al fet que les administracions públiques i les entitats de seguida van preveure que l’estat d’alarma arrasaria l’atenció presencial. Es van incrementar la publicitat i la difusió de campanyes mediàtiques, quelcom que podria haver fet arribar més enllà els serveis d’atenció habilitats per l’emergència sanitària. Supermercats, farmàcies o altres espais que sí que quedaven oberts han estat punts on s’ha fet difusió física de cartelleria o on s’han compartit consells perquè l’entorn ajudés a detectar les possibles afectades.\nTot i això, molts factors han fet insuficient la resposta institucional a aquesta realitat sobrevinguda. Si bé els nous canals de contacte han pogut ser útils per moltes dones –facilitant, per exemple, la sol·licitud d’ajuda en secret via WhatsApp o el contacte quotidià amb entorns de suport–, la bretxa digital ha estat un impediment. En telematitzar totes les consultes de Serveis Socials i altres àmbits d’atenció, el contacte ha estat més complicat per qui estava amb l’agressor present, tenia menors a càrrec o no tenia ordinador, telèfon ni connexió a internet.\nEn telematitzar totes les consultes de Serveis Socials i altres àmbits d’atenció, el contacte ha estat més complicat per qui estava amb l’agressor present, tenia menors a càrrec o no tenia ordinador, telèfon ni connexió a internet\nAixò s’ha donat tant per les dones que ja estaven dins dels circuits com per les que s’hi han adreçat per primera vegada. Alhora, organitzacions especialitzades han constatat un descens en les noves atencions i sol·licituds. A més, cal parar atenció a la dificultat afegida d’arribar fins als serveis d’atenció si s’és nouvinguda a un país desconegut o si no es té una situació administrativa regular. “Els Serveis Socials estaven tancats de cara al públic, tal com segueixen avui dia, i això deixa fora gran part de la població, que no hi pot accedir telemàticament”, denuncia Belén Frugoni, tècnica de projectes de Mujeres Pa’lante.\nMirant l’estadística, és molt alt el nombre de dones migrants que denuncien violències de gènere, però Frugoni alerta que això no es trasllada a una protecció real. “Denuncien perquè no tenen la xarxa que pot donar sosteniment a una persona que fa molt que està en un territori. La majoria de dones llatinoamericanes migrades entenen que Espanya els pot donar protecció si denuncien. A mesura que avancen en el procés judicial, s’adonen que no és així”, explica Frugoni.\nElisa Covelo argumenta que malgrat que ha augmentat la necessitat, el que no ha crescut és l’oferta de serveis. “Ja faltaven recursos abans de la pandèmia i ara la situació és pitjor. Deixen molta gent fora. És molt preocupant, estem en context de crisi i ja sabem qui hi surt perdent sempre”. Moltes expertes coincideixen que el problema de fons no són les treballadores d’aquests serveis públics, que van desbordades i es veuen en l’obligació de fer triatge dels casos a l’hora de donar accés als limitats recursos. Només es posen pedaços a un problema estructural.\nPer acabar-ho d’empitjorar, la Plataforma denuncia que l’excessiva burocratització, la precarietat de les treballadores i la violència institucional han fet que moltes entitats vegin en risc la seva sostenibilitat, i, per tant, el risc imminent de desatenció a les dones que acollien. És el cas de Tamaia, una històrica organització d’atenció i prevenció contra les violències masclistes que va haver de tancar portes a l’estiu d’enguany.\nL’excessiva burocratització, la precarietat de les treballadores i la violència institucional han fet que moltes entitats vegin en risc la seva sostenibilitat, i, per tant, el risc imminent de desatenció a les dones que acollien\nRaquel Gómez i Anna Rodríguez, psicòlogues de L’Espai Lila del CJAS de Barcelona, destaquen que tots els missatges públics “han adreçat les violències masclistes en la relació de parella adulta, que conviuen amb l’agressor, i a les criatures que podien estar vivint violències o abusos sexuals intrafamiliars. No s’ha tingut en compte les noies adolescents i joves que han estat vivint violència masclista a la relació de parella [sense convivència] ni a les seves necessitats i malestars”.\nA més, hi ha hagut violències sexuals propiciades pel context de confinament que segurament quedaran en una xifra submergida. El 72% de les agressions sexuals les cometen persones de l’entorn més immediat, alerten des de l’Associació d’Atenció a Dones Agredides Sexualment (AADAS): familiar, laboral, educatiu, amistós, de lleure i oci… Casos així han anat arribant a AADAS a partir del desconfinament. I és que com més pobresa, més vulnerabilitat hi ha, constata Gloria Escubero. Per exemple, agressions sexuals en pisos precaris on convivien moltes persones diferents, un fet que té un lligam estret amb les dificultats econòmiques i la feminització de la pobresa.\nViolències encara més invisibles: tancades en una casa aliena\nDesprés del confinament més estricte, Mujeres Pa’lante ha constatat que la situació de vulnerabilitat de les seves usuàries estava totalment agreujada. En particular, la precarietat de les treballadores de la llar i de les cures. “Han treballat durant anys en una casa i ara s’han vist acomiadades quan ha mort la persona que estaven cuidant, l’han posat en una residència o bé la família es pot fer càrrec de les cures. Les internes han perdut la feina i el sostre, de cop. I moltes estan en situació administrativa irregular”, explica Frugoni. També hi ha hagut molts casos en què s’han vist forçades a quedar-se tancades durant mesos a la casa on treballen, ja que les famílies ocupadores no les han deixat marxar fent servir amenaces, violència directa o xantatges econòmics.\nEl 80% de les dones migrants amb qui treballa Mujeres Pa’lante han patit violències d’algun tipus, sovint per part dels ocupadors en el sector de les cures: l’avi a qui cuiden, el fill d’aquest senyor gran, el marit de la senyora a qui atenen… En aquest sentit, AADAS alerta que “moltes dones migrants en situació administrativa irregular s’han trobat amb anuncis falsos de feina, i en anar a l’entrevista les han agredit”. És un doble abús, denuncia Escubero, ja que l’agressor s’aprofita de la precarietat econòmica per exercir violència sexual.\nEl dret a l’habitatge segur, ni tan sols en pandèmia\nUna de les dificultats estructurals en l’atenció a les violències masclistes, agreujat enguany, és el de l’accés a l’habitatge. Per Elisa Covelo, és un problema sistèmic a la societat racista, patriarcal i capitalista. “L’habitatge no ha de ser un negoci, sinó un dret fonamental. No només no donem resposta a dones en situacions molt greus, sinó que hi ha desnonaments”, denuncia, en els quals afirma que les administracions públiques tenen responsabilitat clara, “no tan sols per omissió, sinó per acció directa”.\nSi l’ordenança era quedar-se a casa, una solució seria garantir l’accés a una llar digna i segura a les dones en situació de violències masclistes. Malgrat que existeixen habitatges d’acollida, diverses organitzacions constaten que els recursos assistencials i residencials són insuficients. A més, molts són solucions temporals. Això provoca que un nombre molt elevat de dones continuïn convivint amb el maltractador per evitar arribar al següent grau de vulnerabilitat: quedar-se al carrer.\n“El sensellarisme femení és molt invisible. Els riscos de les dones al carrer són més elevats a l’hora de patir agressions de tota mena, i evidentment elles intenten evitar com sigui caure-hi. S’anomena el sensellarisme de portes endins”, explica Gemma Gassó, de la Fundació Arrels\n“El sensellarisme femení és molt invisible. Els riscos de les dones al carrer són més elevats a l’hora de patir agressions de tota mena, i evidentment elles intenten evitar com sigui caure-hi. S’anomena el sensellarisme de portes endins”, explica Gemma Gassó, de la Fundació Arrels. Esgoten els recursos familiars, d’amistat i socials, encara que sigui en entorns de risc: malvivint en un sofà, convivint amb criatures en infrahabitatges precaris, rellogant habitacions sense contracte… Hi ha moltes casuístiques, més enllà de les que dormen al ras, incloses les dones a centres d’acollida, albergs o pensions. També hi ha dones que, en no poder pagar el lloguer, s’han vist forçades sexualment com a moneda de canvi violenta per evitar acabar al carrer. “Són situacions d’indefensió elevada i de molta vulnerabilitat”, constata Gassó.\nA més, hi ha serveis imprescindibles en l’atenció al sensellarisme que no han estat entesos com a primera necessitat. És el cas de Lola, no estàs sola, una associació barcelonina de Nou Barris d’atenció a dones en situació de sensellarisme que va haver de tancar l’atenció presencial a una cinquantena d’usuàries durant els mesos de confinament estricte. “Una dona que havia patit maltractament per part de la seva exparella ens explicava que estar vivint al carrer és com estar amb un maltractador a casa, és la mateixa situació d’angoixa. Mai saps quan et passarà res. És una por contínua”, relata Clara Naya, coordinadora de l’entitat.\nFreqüentment, els centres d’acollida són mixtos, motiu pel qual aquests espais també són d’alta inseguretat i un focus de violències masclistes. “La pandèmia, l’única cosa que ha fet és reflectir el que ja estava passant. Tan sols ho ha tret una mica més a la llum. Les dones estem pitjor, pel que fa a l’habitatge, les situacions de violències que ens trobem a casa, la precarització laboral…”, denuncia Naya.\nEl suport mutu contra l’estat d’alarma\n“Des que hi ha el toc de queda, diverses dones que visitem se senten encara més insegures i vulnerables. Hi ha menys gent pel carrer i, si algú les vol agredir, ho pot fer amb més impunitat. Per desgràcia, passa molt sovint”, explica Gassó. D’altra banda, l’estat d’alarma i la gran presència policial han generat vulneracions de drets per les migrants, amb l’afegit que els tràmits d’Estrangeria s’han demorat encara més. Abans, les dones en situació administrativa irregular ja tenien por de ser detectades per la policia; per això, quan va començar la desescalada, moltes van decidir seguir confinades.\nAbans, les dones en situació administrativa irregular ja tenien por de ser detectades per la policia; per això, quan va començar la desescalada, moltes van decidir seguir confinades\nAlhora, moltes han perdut la feina, per la qual cosa s’han hagut d’acollir a casa d’amigues o conegudes, o han acudit a hostals i albergs d’emergència, tot plegat en situació d’amuntegament o sense intimitat. Frugoni recorda el cas de dues usuàries de Mujeres Pa’lante que, quan els albergs d’emergència van tancar al juny, es van quedar al carrer sense cap alternativa. “Per això seguim reivindicant la regularització per a les persones migrants i la garantia d’accés a l’habitatge en aquestes situacions d’emergència”, afirma Frugoni.\n“Des del primer moment, la dona ha de tenir opció d’habitatge segur. Podria millorar el procés de separació del maltractador, que és molt lent”, comenta Gemma Gassó. Entre altres factors, quan no hi ha cap oferta d’habitatge, els processos solen perpetuar-se durant anys. En aquest sentit, Clara Naya defensa que calen llars estables, on les dones puguin construir els seus espais de seguretat sense el condicionant de temporalitat dels recursos residencials actuals.\nI és cabdal també seguir construint respostes des de la solidaritat horitzontal. Habitualment, hi ha moltes voluntàries implicades en les entitats d’atenció i en l’acompanyament a dones afectades per violències masclistes. És el cas d’Hèlia Dones, que va sorgir arran de l’anterior crisi socioeconòmica per generar espais d’enxarxament a les dones afectades per violències de gènere. Elisa Covelo defensa la importància d’una resposta capilaritzada i arrelada als territoris, entre veïnes. Malgrat els impediments per posar el cos, les entitats han posat tota l’energia en mantenir el contacte diari i constant amb les seves usuàries.\n“Tal com es va veure l’any 2008, en la crisi actual, els processos autogestionats són els que han tingut més capacitat per respondre. Les xarxes de suport mutu als barris han arribat més enllà que els ajuntaments. La maquinària institucional s’ofega. Davant l’emergència, les xarxes ens adaptem, ens reorganitzem i la resposta és brutal. És essencial”, constata Covelo, per tal de convertir les llars en espais realment segurs.\n#25Nvisibles confinament COVID-19 Dret a l'habitage sensellarisme Violència masclista violències sexuals\n« Les violències es multipliquen contra les dones amb diversitat funcional\nL’amo i l’esclau »


Quin és el calendari de la campanya de la renda de 2020? - À Punt\nQuin és el calendari de la campanya de la renda de 2020?\nVeus expertes recomanen no precipitar-se i assegurar-se que estiguen aplicades totes les deduccions possibles.\nConsell per a la campanya de la renda de 2020 / À Punt NTC\n25 de març 2021 - 17:08\nS'acosta el dia d'ajustar comptes amb Hisenda. L'Agència Tributària ha marcat ja el calendari de la campanya de la renda del 2020. Des d’aquest dijous ja es pot consultar l'esborrany en l'aplicació, però s’haurà d’esperar fins al 7 d’abril perquè la campanya de la renda comence per internet.\nA partir del 4 de maig es podrà demanar cita prèvia per a ser atés via telefònica i a partir del 6 del mateix mes, l'Agència Tributària podrà confeccionar la declaració, també per telèfon. Pel que fa a l'atenció personal es podrà demanar des del 27 de maig.\nSerà a partir del 2 de juny quan es podrà presentar la declaració de renda a les oficines. El 25 d'aquest mes serà l'últim dia per a la presentació telemàtica i el dia 30 de juny acaba el termini per a presentar la declaració.\nCom beneficiar-se de la campanya de la renda d’enguany?\nLa campanya d'enguany està marcada per tot el que va passar el 2020 durant el primer any de la pandèmia. El primer consell que donen veus expertes és no precipitar-se: cal revisar l'esborrany en tots els casos i assegurar-se que estiguen aplicades totes les deduccions possibles.\nEls milers d'autònoms que han tingut cessament d'activitat durant l'any passat hauran de tributar com rendiment de treball.\nQuant a les treballadores amb fills menors de 3 anys que hagen estat en un ERTO perden la deducció de maternitat de 100 euros al mes per fill, només durant els mesos que no hagen treballat. Diferent és la situació de les mares en ERTO parcials, que segueixen tenint la prestació i la deducció per maternitat.\nQui l'any passat recupera una part dels diners d'un pla de pensions haurà de declarar-ho com a rendiment de treball.\nFinalment, en el cas dels propietaris que, per pandèmia, hagen abaixat el preu del lloguer a l'inquilí, han de declarar el preu reduït, no el del contracte.


‘Les Bernardes’: 16 activitats diferents aquest estiu | Consell Comarcal del Gironès\n‘Les Bernardes’: 16 activitats diferents aquest estiu\njul. 1, 2013 | Actualitat, Actualitat - Cultura\nIdiomes, escola d’escriptura, tastets d’art i aula de salut / S’anuncia la creació de ‘L’escola de fotografia’\nEl director de la Casa de Cultura ‘Les Bernardes’, Robert Fàbregas, ha presentat les ‘Activitats d’Estiu 2013’ que s’organitzen a ‘Les Bernardes’ durant els propers mesos de juliol i setembre.\nConcretament, s’ofereixen 16 activitats diferents com ara idiomes (casal acadèmic d’anglès per a nens i nenes, cursos intensius, de nivell bàsic i avançat, d’anglès, alemany i francès); l’escola d’escriptura del Gironès (seminaris de creació de personatges, laboratori de creació d’un àlbum il·lustrat, arquetips i estereotips, ressenya literària, la mirada forastera i narrativa de viatges, introducció a la novel·la negra, escriptura creativa i introducció a la novel·la, ciutats literàries: Lisboa, escriptura creativa a l’aula i ensenyar a escriure a l’ESO); tastets d’art (taller de fotografia i taller de vídeo); així com l’Aula de salut (ioga i Tai-txi).\nFàbregas ha destacat, com a novetat, que “aquest estiu s’ha ampliat l’oferta amb el casal d’idiomes per a nens i també cursos per adults, introduint també l’alemany i el francès. Així doncs, anem més enllà, del que es fa habitualment, en tres àmbits molt marcats: art contemporani, escriptura i fotografia i imatge”. En aquest sentit, el director de ‘Les Bernardes’ ha anunciat la propera creació d’un nou projecte: ‘l’Escola de Fotografia de les Bernardes’, sota la direcció de Martí Artalejo.\nArtalejo, responsable dels tastets d’art, ha explicat que “seran de fotografia i vídeo i s’ensenyarà el funcionament de càmeres i s’elaboraran reportatges fotogràfics i curts metratges”.\nCarme Callejón, directora de l’escola d’escriptura, ha precisat que “l’oferta de formació, en escriptura, serà de contingut compactat en hores reduïdes, per tal de fer un tastet i amb la possibilitat d’ampliar aquests coneixements amb els cursos que es portaran a terme a l’hivern”.


Un veí troba una bossa amb tres quilos de marihuana en un contenidor de Valls\nDe moment es desconeix l'origen de la droga\n25/01/2019 12:39 | Actualitzat a 25/01/2019 12:51\nImatge d'arxiu d'una bossa plena de marihuana. | Cedida\nUn veí de Valls va descobrir, aquest dimecres, 23 de gener, una bossa de brossa plena de marihuana, abandonada en un contenidor. El veí va passar pel costat dels contenidors del carrer de la Violeta de la capital de l’Alt Camp, quan va sentir feia molta olor de marihuana, segons informa el ‘Diari de Tarragona’.\nAixí doncs, l’home va decidir avisar la Policia Local de Valls, que es va desplaçar fins al carrer de la Violeta per comprovar d’on provenia l’olor de la droga. En arribar-hi van localitzar als contenidors una bossa d’escombraries de color negre que, en obrir-la, van veure que era plena de marihuana. Els agents municipals van portar la droga a la comissaria, on la van pesar i van determinar que hi havia uns tres quilos. A continuació, van redactar l’informe de la troballa i van portar la droga al jutjat de Valls. De moment es desconeix l’origen de la bossa plena de droga, i que va ser llençada en un contenidor.\nDetinguts a Valls tres integrants d'una banda criminal que traficava amb droga\nAquest dijous, 24 de gener, Valls ja va ser protagonista d’un altre succés relacionat amb la droga. La Guàrdia Civil va desarticular una banda dedicada al tràfic de drogues, fent detencions a Valls i a les demarcacions de Lleida i Girona. Els fets es remunten a mitjans del 2018, quan la policia té coneixement d’un possible cas de tràfic de drogues, moment en què s’inicia la investigació.\nAixí doncs, aquest dijous es van dur a terme sis entrades i registres en domicilis de Lleida i Valls, i es van detenir un total de 10 persones. Tres d’aquestes persones eren veïnes de Valls, i es tracta de tres ciutadans de nacionalitat marroquina de 28, 29 i 35 anys. A més, es van detenir sis persones més a la província de Lleida i una a la de Girona. Durant l’operació policial d’aquest dijous es va intervenir la droga i els diners, que estaven amagats en una bossa d’esport. Es descarta que la bossa de marihuana trobada al contenidor estigui relacionada amb l’operació de la Guàrdia Civil.


per Albert Ortas Director general d'Intermèdia Comunicació Barcelona. 05 d’octubre de 2021 05:25\nBlanca Sorigué i Pere Navarro del Consorci de la Zona Franca de Barcelona. | Cedida\nIniciem un cicle d’articles en què intentarem descobrir les institucions que desenvolupen un paper clau en la promoció i desenvolupament econòmic de Barcelona, autèntics motors i capital de l’economia de la ciutat. Alguns, ja tenen en marxa projectes que han de ser, en part, causants de la reactivació econòmica i generació de la nova economia, tant de la ciutat com també de la regió metropolitana i de tot el territori català. Entrem en una fase postpandèmia, cal donar respostes a la crisi econòmica i social, a les desigualtats que s’han amplificat. Redistribuir bé la riquesa és un dels reptes. Alguns sectors considerats estratègics han reduït els seus ingressos fins a un 90% en moments de pandèmia. La restauració, el turisme i les fires són exemples dels més perjudicats.\nAvui, els agents econòmics treballen també per recuperar aquest pols. Està en joc el futur de la ciutat, definir el seu model per als propers 20 o 30 anys. De la Barcelona referent en benestar i qualitat de vida, amb una forta projecció internacional, hem passat a una ciutat cada dia més desigual, amb una classe mitjana precaritzada, amb un perill de segregació social en alguns barris i amb un futur ple d’incerteses. Barcelona ha de fer front a reptes immediats, com per exemple l’emergència climàtica, com fer una ciutat més sostenible i de zero emissions sense malmetre el progrés econòmic. Per tot això, cal repensar-la.\nIniciem un repàs de les institucions més representatives a la capital catalana i ens fixarem en com s’adapten als nous temps.\nCZFB, un agent al servei de la ciutat i l'àrea metropolitana\nI és que el futur passa per adaptar-se als canvis i impulsar nous projectes que donin resposta a aquestes necessitats. El Consorci de la Zona Franca de Barcelona n’és un exemple: una institució pública que fou creada el 1916 pel govern de l’Estat i l’Ajuntament de Barcelona.\nUn consorci és una entitat amb personalitat jurídica pròpia en què hi conviuen diferents administracions amb l’objectiu de donar servei i generar activitat econòmica i social en un territori. L’activitat principal d’aquesta institució és gestionar el Polígon Industrial de la Zona Franca i la Zona Franca Duanera, així com administrar els seus actius en immobiliari, desenvolupament logístic i l’organització de fires com a eines per generar riquesa a la ciutat i projecció internacional. Les zones franques o zones de lliure comerç són territoris delimitats on es gaudeix d’alguns beneficis tributaris. En el present, però, també es consideren zones econòmiques, espais d’activitat econòmica diversa.\nLa figura del delegat especial del CZFB manté sempre un perfil professional 'business friendly' i alhora és representant a la Zona Franca del govern de l'Estat de torn\nEs calcula que el Consorci disposa de més de 12 milions de metres quadrats de sòl industrial i urbà. Per fer-nos una idea, és propietari d’edificis coneguts a la ciutat com el que fou l’Edifici 00 de Telefònica al Fòrum, el MediaTic al 22@ o els Nexus I i II de la UPC. També és propietari dels terrenys de les antigues casernes de Sant Andreu o el barri de la Marina del Prat Vermell, entre d’altres.\nL’entitat ha passat per diferents fases segons els contextos econòmic i polític del moment. Delegats com Enrique Lacalle, Manuel Royes, Jordi Cornet o, avui, Pere Navarro sempre han mantingut la missió d’esdevenir autèntics ambaixadors de Barcelona i “cercadors” de noves oportunitats i negocis. La figura del delegat especial manté sempre un perfil professional business friendly i alhora és el representant a la Zona Franca del govern de l’Estat de torn. El seu òrgan de govern està format per un plenari que presideix l’alcaldessa de Barcelona, Ada Colau. El conformen secretaris d’estat que representen els sectors del comerç i la promoció econòmica del govern espanyol, els presidents dels grups municipals de l’ajuntament de Barcelona, així com els sindicats i agents econòmics i logístics destacats com Foment del Treball o l’Autoritat Portuària de Barcelona (APB).\nPere Navarro és, des del 2018, l’actual delegat especial de l’Estat, l’home que presideix el comitè executiu i l’equip directiu del Consorci. A Navarro se’l coneix també per la seva trajectòria política com a primer secretari del PSC (2011-2014), candidat a la presidència de la Generalitat de Catalunya (2012) i home clau en l’impuls de l’acord federalista de reforma de la Constitució denominat Acord de Granada (juliol 2013). L’actual delegat manifesta experiència també en el sector privat, ja que ha exercit com a consultor en matèria urbana.\nDes de l’arribada del delegat i amb Blanca Sorigué com a directora general, perfil 100% executiu, l’entitat reorienta la seva estratègia i el posicionament de marca. Ara, el seu logo es presenta com a Zona Franca Barcelona, amb una clara vocació d’acompanyar la marca Barcelona, tant en el seu relat com en la seva estratègia d’acció i desenvolupament comercial.\nArriba la pandèmia, venen temps de supervivència, moments perquè la creativitat i la innovació aflorin més que mai; per a això, calen recursos\nA més dels seus actius tangibles, el Barcelona Meeting Point (BMP) i el Saló Internacional de la Logística (SiL) van ser esdeveniments, abans de la pandèmia, de clara referència tant a nivell nacional com internacional. Eren grans moments, la Barcelona postolímpica i amb un important dinamisme de la ciutat. Els dos salons eren el punt de trobada per als professionals del sector. Enrique Lacalle, polític del PP, però un gran comercial i home de fires, va ser clau per posicionar-los com a salons referents a Espanya.\nLes conseqüències que genera la crisi del 2008, especialment en el sector de la construcció i les infraestructures, obliga la institució a repensar la seva estratègia empresarial. El seu model de negoci es reorienta.\nL’estimat i recentment desaparegut Jordi Cornet, delegat del 2012 al 2018, inicia una reestructuració profunda dels actius i de l’organització, la projecta internacionalment, promovent oportunitats per atraure inversió estrangera a la ciutat i generant un ambient de col·laboració i pacte entre les diferents institucions implicades.\nEren moments en què calia mirar cap a les noves tecnologies i la digitalització, però també sortir al món a vendre i atraure noves oportunitats per a la ciutat. Llatinoamèrica, la Xina, els Emirats Àrabs, el nord d’Àfrica… eren els països estratègics per visitar, però també era indispensable cuidar la Barcelona de l’emprenedoria digital, que creixia amb força. Calia aprofitar l’oportunitat per esdevenir un ecosistema digital referent al sud d'Europa. Alguns unicorns neixen a Barcelona i es desenvolupen en aquest entorn emprenedor.\nArriba la pandèmia, venen temps de supervivència, moments perquè la creativitat i la innovació aflorin més que mai. Per a això, calen recursos, i el Consorci no es vol quedar al marge.\nPere Navarro i Blanca Sorigué ho tenen clar. Aposten per la impressió 3D, es crea el 3DFactory Incubator, l’embrió del que serà el Dfactory, un gran espai a la Zona Franca que s’inaugurarà el novembre. La pandèmia obliga a repensar de forma ràpida noves maneres de promoure l’activitat econòmica de la institució i donar resposta a les necessitats del moment.\nL'esperit emprenedor dels que avui dirigeixen el Consorci no acaba amb la incubadora d'impressió 3D, sinó que dona lloc a l'esdeveniment BNEW\nEn moments de crisi, sorgeixen grans oportunitats. És en ple confinament quan el Consorci activa la incubadora d’impressió 3D, en col·laboració amb empreses i hospitals, per fabricar 400 aparells respiradors per donar aire a pacients malalts de covid-19.\nPerò l’esperit emprenedor dels que avui dirigeixen el Consorci no acaba aquí. Es rumoreja que, gràcies a un brainstorming express de Navarro, Sorigué i l'equip durant els dies de confinament domiciliari, decideixen organitzar, amb un marge de poc més de tres mesos, un nou esdeveniment disruptiu i innovador lluny de la clàssica fira o saló, la Barcelona New Economy Week (BNEW).\nBNEW, un projecte de ciutat\nBNEW és un projecte que es gesta en un format híbrid, presencial i virtual, pensat per donar respostes al món postpandèmia, garantir la internacionalitat i ajudar a la reactivació econòmica de la ciutat. Sortíem dels tres mesos de confinament estricte i a l’octubre del 2020 encara no es podien fer gaire filigranes, a causa de les restriccions.\nMés info: A la recerca del consens econòmic\nLa primera edició ja va ser un èxit. Durant quatre dies, hi van participar prop de 400 experts i s'hi van connectar al voltant de 10.000 persones a través d’una plataforma digital creada expressament per a l’esdeveniment. La logística, el sector immobiliari, el comerç electrònic, la indústria digital i les zones econòmiques van ser les verticals escollides. Van ser quatre dies d’intensos debats des de diferents espais emblemàtics de la ciutat convertits en platós de televisió, com la Casa Seat, el Movistar Center o el mercat de La Boqueria, entre d’altres. La imatge era potent, de força, projectava ganes de recuperació. Totes les administracions es van bolcar en l’esdeveniment, especialment el govern de l’Estat i la Casa Reial. Fins i tot, Felip VI va cloure a Barcelona els intensos dies de debats i conferències\nTothom, però, es pensava que seria un esdeveniment passatger, fruit del moment. Aquests dies es demostra el contrari. Aquest 5 d’octubre engega la segona edició. Quatre dies d’un segon any que promet ser la consolidació del projecte. Un esdeveniment B2B que “vol esdevenir una nova manera de relacionar-se, trencant barreres entre sectors que abans no es parlaven o no es connectaven entre ells”, assegura Blanca Sorigué.\nLa ciutat fa temps que no exerceix de comercial, li costa anar pel món a vendre nous projectes\nL’organització incorpora nous espais emblemàtics de Barcelona perquè sigui “un projecte de ciutat”, segons l’anomena l’organització. Enguany s’hi afegeixen també l’Antiga Fàbrica Damm on es parlarà del futur de l’ecommerce o La Pedrera. El Roca Gallery, el Movistar Center, Casa Seat i La Boqueria repeteixen gràcies a un programa dens en què s’hi afegeixen nous temes de debat i reflexió, com la gestió del talent, el futur de la mobilitat a les grans ciutats, la importància de la ciència i la salut i la ciutat, com a espai on viure i treballar dignament.\nUna segona edició en què ja hi tenen confirmats prop de 800 speakers, en set espais de ciutat i 10 sectors per debatre i reflexionar. Aconsello visitar el web de la BNEW on podreu consultar el programa.\n“La primera setmana d’octubre s’inaugura el curs econòmic a Barcelona, la ciutat vol estar al món i ho farem a través de la BNEW”, assegura Pere Navarro. Ho tenen clar. Més de 142 països seran presents al certamen, sense dubte, una immillorable oportunitat per tornar a projectar tots els nostres actius. La ciutat fa temps que no exerceix de comercial, li costa anar pel món a vendre nous projectes. Oportunitats com aquestes cal aprofitar-les, i institucions com el Consorci que apostin tan fort per Barcelona i la seva regió metropolitana són d’agrair, fet que també ens obliga a estar atents als seus projectes de futur.\nApunteu a l’agenda la inauguració del nou edifici DFactory al novembre, un gran espai de 100.000 metres quadrats i amb una inversió total de 100 milions d’euros per al desenvolupament de la indústria 4.0 on es connectaran grans companyies, pimes i startups. De ben segur que se’n sentirà força a parlar.\nL’aposta per la nova economia i la creació d’un ecosistema que generi a mitjà termini nova empresa és el full de ruta d’aquesta organització. Serà indispensable no perdre-li la pista al Consorci. Avui viu un bon moment, no ho podem desaprofitar.


Lluny de creure que jugar és només cosa de nens, tots els dijous partir de 2/4 de 10 del vespre fins més enllà de la mitjanit, el Cafè del Taller al carrer Sobrerroca, 14 de Manresa aplega una bona colla d'adults que xalen amb jocs d'arreu del món.\nCarcassonne, Blokus, Catan, King of Tokyo, Splendor, Dominion, The Island, Bang, Gobb'it, Colt Express.. Per triar i remenar\nTots els dijous hi ha un espai de trobada per a totes les persones apassionades pels jocs de taula, amb la possibilitat de fer-ne partides o d'aprendre'n de nous de la mà dels membres del Club del Joc del CAE. Carcassonne, Blokus, Catan, King of Tokyo, Splendor, Dominion, The Island, Bang, Gobb'it, Colt Express..\nLes sessions es fan tots els dijous del curs escolar al Cafè del Taller, de 2/4 de 10 del vespre fins la mitjanit, i la participació és totalment gratuïta sense haver de fer cap tipus d'inscripció prèvia.\nEn tots aquests anys les nits de joc han anat canviant d'ubicació: La Taverna dels Predicadors, el bar restaurant Els Carlins, el cafè-teatre La Peixera i, actualment, al Cafè del Taller (c/ Sobrerroca, 14, de Manresa). Jugues?\nArxivat a: CAE EL CAFÉ DEL TALLER


MALGRAT 07: de novembre 2008\nNO ES POT GUANYAR ABANS DE COMENÇAR\nEl Malgrat 07 cau per 3r cop aquesta temporada al camp del veí (64-61), el Palafolls, en un partit molt travat on els malgratencs no van saber imprimir el seu joc i no es van sentir còmodes a la pista per darrere en el marcador. La falta de tensió i els problemes en l'atac van ser les claus de la derrota 07.\nDiumenge al matí a Palafolls tothom es pensava que la victòria 07 seria assequible però els veïns ens tenien moltes ganes, la mostra està en parcial inicial de 7-0 als primers 3 minuts amb una espessor ofensiva important. L'intercanvi de cistelles sense millorar ni atac ni defensa posava el 13-8 després d'un triple d'en Javi que ràpidament era contestat per un dels locals. Un parcial de 6-2 en els darrers 2 minuts tancaven el que probablement ha estat el pitjor quart 07 de la temporada 22-10 juntament amb el de Blanes. Al segon quart i amb conscienciació defensiva les coses canviaven una mica i ens n'aniriem al descans 26-26 deixant amb 4 punts el Palafolls. 2 triples d'en Jordi Clopés a meitat del quart i 6 puntets també d'en Ramon ajudaven a esperonar l'equip.\nLa segona part començava bé amb un triple del gran dels Clopés. Però les coses es torçarien amb un parcial de 14 a 7 en la primera meitat del quart, producte de l'encert local i el rebot ofensiu. Tot i l'esforç 07 per equilibrar el marcador ens n'anavem als darrers 10 minuts 46-39, només 7 punts amb l'horrible partit que estavem disputant. Un bon parcial només iniciar l'últim quart amb un 2+1 d'en David i un 3+1 d'en Jordi Clopés igualaven el marcador a 50. El canvi a la defensa zonal no va ser encertat, prova d'això en va ser el parcial de 7-0 local en minut i mig. Gràcies a 4 punts d'en Ramon i un 2+1 d'en Jordi Clopés ens deixaven 2 per sota amb 2 minuts per disputar. No tancar el rebot ens va perjudicar i de quina manera, una cistella després de rebot i una falta en la mateixa situació posaven el Palafolls 5 amunt al darrer minut. Tres tirs lliures d'en Ramon posaven el 62-60 i amb aquest mateix resultat en Jordi Clopés convertia 1 dels 2 tirs lliures que posaven 62-61. Després de fer el 2n vam fer una personal ràpida però el jugador local no va arronsar-se-li el braç convertint els dos llançaments, 64-61 i un atac buscant el triple a la desesperada que no va arribar.\nClopés,J. (21), Cabré (6), Martí (-), Clopés,X. (4), Montes (8), Roig (13), Carbonell (7), Pérez (2) i Roselló (-). 6 Triples (Clopés,J. 5 i Clopés,X. 1).\nKiki (A Baqueira esquiant amb el rei)\nAlarcón (Recuperant-se del trencament de lligament creuat posterior, ÀNIMS PEP!)\nPublicat per VICEPRESIDENT a 10:17 4 comentaris:\nEl Malgrat 07 venç còmodament al Torroella (93-57) en un partit on els locals van estar molt encertats en la vessant ofensiva, els 12 triples aconseguits pels locals en són una mostra. El bon joc col·lectiu amb contraatacs al principi, bona selecció i encert en el llançament i, una bona defensa sobretot dels segon i tercer quart van ser les claus del partit.\nEl partit començava amb cistella visitant i triple d'en Ramon, fins al 4-3 el Torroella va estar per davant en el marcador. Tres bones defenses seguides acabades fàcilment posaven el 9-4 i dos contraatacs consecutius d'en David posava el 13-6 al marcador. El joc interior va seguir produint tot i fallar la tensió defensiva, l'ofensiva era l'argument principal, cistelles d'en Martí i en Ramon 22-18 al final del primer quart. L'inici del segon quart amb triple de l'Edu i un parcial 14-4 als cinc primers minuts (triple d'en Paco inclòs) servien per marxar en el marcador una mica. La defensa començava a demostrar més ganes i el gran joc de l'Uri (10 punts en 7 minuts) ajudat per la resta de 07s deixaven un excel·lent 46-32 al descans.\nMentre en David feia de les seves anotant 6punts a l'inici del tercer quart amb un 7-1 de parcial, en Ramon seguia demostrant que estava fi en l'anotació acompanyant a marxar més en el marcador. Anava tot rodat i molt ràpid, l'àrbitra va xiular només 8 faltes per bàndol i només es va demanar un temps mort. Del 57 a 35 del minut 6 al 70-40 de final de quart va demostrar una gran feina sobre la pista tant defensiva com ofensivament i va finiquitar gairebé el matx, gràcies a 3 triples pel bàndol local (Kiki, Quirze i Ramon). El darrer quart va començar semblant que seria de tràmit amb els locals conscients de que el partit era al sac i relaxament defensiu, 74-51. Els triples van sortir a la llum un altre cop, fins a 5 (2 d'en Ramon, 2 d'en Quirze i 1 de l'Edu) i la jugada del partit amb el teva meva de l'Edu, en David i en Quirze confirmaven la 7a victòria 07.\nCabré (18), Martí (6), Escobar (3), Montes (14), Roig (21), Carbonell (16), Pérez (7) i Roselló (8). 12 Triples (Roig 5, Cabré 3, Roselló 2, Escobar 2 i Pérez 1).\nClopés, J. (Fent un cafè amb en Phil Jackson)\nCreus (Fent-se una foto amb en Kobe Bryant)\nClopés, X. (Multiplicant el compte 07 al Bellagio)\nAlarcón (Trencament de lligament creuat posterior, ÀNIMS PEP!!!!!)\nPublicat per VICEPRESIDENT a 23:52 4 comentaris:\nEl Malgrat 07 guanya a casa al Llançà, que no havia perdut encara, en un partit força complet dels locals tot i les baixes ja conegudes. L'aportació de tot l'equip i una bona defensa provoquen que la victòria del 07 (6-2) obri marge davant el sisè classificat (4-4) seguint entre el 5 primers.\nEl partit es va començar a treballar de manera fantàstica només començar amb un parcial de 6 a 0 en els dos primers minuts que acompanyava un triple d'en Ramon. Els visitants es posaven a 2 al minut 5 i semblava que el partit seria un va i bé donant a la intuició que podriem veure'ns arrossegat pel seu joc tranquil. 5 punts seguits d'en Quirze en tres atacs consecuitius amb entrades culminades en llançament més un tir lliure i un triple d'en Ramon sobre la botzina deixaven un 22-10 molt favorable. La defensa de moment a l'home tot i ser només 8 estava funcionant. El segon quart va ser més ofensiu en línies generals (18-18), el Llançà va posar-se en zona i vam saber aprofitar els forats que deixava, sobretot l'Uri que va convertir tres llançaments en bona posició. Amb 35-22 al marcador era bo mantenir el marcador fins al descans fent possible que es veiés mig triomf al sac, els visitants amb algunes cistelles de dos s'apropaven al marcador però un triple de l'Edu, seguit d'un contraatac (àlies "patata caliente") finalitzat pel mateix a les acaballes deixaven la mateixa renta que al primer quart: 40-28.\nAl tercer quart la zona va costar més atacar contra la zona plantejada pels visitants i es preveia més igualtat al marcador ja que el Llançà jugava amb criteri les seves opcions estàtiques fins a posar-se a 8 tot i els triples d'en Kiki i d'en Quirze. Una bona acció de 2+1 del blanenc i una cistella visitant tancaven el tercer quart amb 53-44. S'havia de mantenir el ritme ofert fins aleshores i un triple de l'Edu només començar el darrer quart semblava que podia desmoralitzar el rival. Després d'això 6 minuts d'encallar-se davant la zona, sequera ofensiva amb pilotes perdudes que el Llançà aprofitava per fer un bon parcial (3-10) i apropar-se molt amb 3 minuts restants: 56-54. Dos tirs lliures d'en Ramon i una safata sensacional amb l'esquerra d'en Martí després de dividir la zona seguit de dues bones defenses posaven el 60-54 amb 2 minuts. 1 tir lliure d'en David i triple visitant (61-57) deixaven un ambient de nervis amb poc més d'un minut per jugar, sobretot després d'això que es fés una sèrie no gaire bona des dels llançaments lliures augmentava una mica la inseguretat. Acompanyant una cistella visitant, una cistella des del coll de l'ampolla d'en Ramon a punt d'iniciar-se el darrer minut (64-59) provocaven que els visitants ataquéssin amb presses i llançaments mal seleccionats. Després d'un d'aquests i un rebot ofensiu visitant l'àrbitre va xiular passes i amb protestes del jugador visitant li va xiular una tècnica i tot seguit una al seu delegat (que segons reflexa l'acta li va dir: "ens has robat el partit"). En Ramon va assegurar els 4 tirs lliures i el gran partit 07: 69-60.\nCabré (11), Ibars (-), Martí (8), Escobar (6), Montes (8), Roig (18), Carbonell (10), Pérez (-) i Roselló (8)\nClopés, J. (Veient els Lakers-Pistons)\nCreus (Observant el mercat nord-americà per fer-hi una franquícia del Noctúa)\nClopés, X. (Gastant-se els estalvis a Las Vegas)\nAlarcón (esperant l'operació dels creuats, ÀNIMS PEP!!!!!)\nPublicat per VICEPRESIDENT a 21:05 9 comentaris:\nTERCERA VICTÒRIA SEGUIDA EN UNA BONA ACTUACIÓ 07 (Conica by: Ramon)\nVictòria a domicili a Lloret (57-70) i el Malgrat07 encadena la seva tercera victòria consecutiva, la 3a que aconseguim a domicili del 5-2 total.\nTarda plujosa de diumenge on s'estava més bé a casa que fora, però el 07 tenia un compromís important a Lloret i no hi podiem faltar. Així que vam anar cap allà amb ganes de solucionar el partit aviat i així ho vam fer ja que al minut 6 ja guanyavem per 4 a 16 amb triples de Xavi Clopes i Ramon obligant al Lloret a parar el partit amb un temps mort. Petita reacció lloretenca que ens va portar al 14 a 20 al final del primer quart.Començavem el segon intentant millorar en defensa però només ho vàrem aconseguir a estones, i alguns intercanvis de cistelles més per part nostra que no pas seva ens va portar al descans amb un parcial de 12 a 19 que deixava el marcador 26 a 39.\nVam sortir del vestidor amb les piles carregades i amb ganes de senteciar. Una gran defensa amb taps espectaculars d'en Quirze i 2 triples dels germans Clopes ens duien a la màxima diferència del partit, 25 punts amunt i deixava el marcador amb un 31 a 56 al minut 6 d'aquest període. Semblava tot decidit, pèrò en aquesta lliga no et pots relaxar ni un minut i nosaltres ho vàrem fer durant els 4 que quedaven per acabar el quart. Així que el Lloret ens va clavar un parcial de 12 a 1 i es va tornar a ficar en el partit. Això va fer que comencéssim l'ultim periode amb una renda de 14 punts, 57 a 43 però decidits a que la reacció lloretenca s'acabés amb el quart. Un triple local només començar l'ultim periode intentava esperonar els locals, però va ser contestat amb 7 punts consecutius del 07 que va tornar a posar les coses a lloc i va deixar la diferencia en 17 punts. D'aqui al final, bàsquet control dels visitants mantenint les diferències en més de 12 punts que ens va dur al 57-70 final.\nJ. Clopés (14), Cabré (6), Creus (4), Martí (3), X. Clopés (11), Escobar (4), Montes (10), Roig (12), Carbonell (6)\nPérez: lesió al bessons\nAlarcón: lligaments creuats. Anims Pep!!!\nRoselló: tocant la flauta a Luz de Gas, o alguna cosa per l'estil\nPublicat per VICEPRESIDENT a 0:00 6 comentaris:\nTERCERA VICTÒRIA SEGUIDA EN UNA BONA ACTUACIÓ 07 (...


La Marató de Sang d'Olot es proposa superar el miler de bosses recollides en l'edició del 2015 - Olot Televisió\nFalten només tres dies perquè Olot aculli la Marató de Sang, la jornada de recollida de sang bianual que s’ha convertit en una referència a les comarques de Girona. Aquest any, l’organització s’ha marcat superar el miler de bosses de sang. L’Hospici d’Olot estarà obert a les donacions durant 12 hores, de les 10 del matí a les 10 de la nit. Per a la jornada es comptarà amb 120 violuntaris. Com sempre, l’acte solidari de la donació estarà amenitzat per activitats lúdiques per fer de la Marató una festa solidària.\nCom a activitat innovadora dins del programa, la Marató ha previst organitzar un concurs d’Instagram durant la jornada de donació de sang. Per participar, els interessats només han de baixar-se l’aplicació, fer una fotografia de qualsevol dels actes que es fan durant la Marató i fer servir les etiquetes #etsricsiguesgeneros i #MaratoSangOlot. Després, s’haurà de posar una etiqueta en funció de la categoria de la foto. N’hi ha 5 de diferents i són: #diversitat #joves #animació #entitats #voluntariat. La foto de cada categoria amb més “m’agrades” optarà a un premi. L’objectiu de la iniciativa és que aquell dia Olot parli de la Marató, animar a la gent a donar sang però també visualitzar aquesta iniciativa solidària que la ciutat ha convertit en un model de referència.\n– La Marató de Sang de la Garrotxa edita un punt de llibre que repartirà per Sant Jordi\n– L’Associació de Donants de Sang busca voluntaris per a la VII Marató


Les obres a l’avinguda de Mas Fuster s’allargaran fins a l’abril | De Valldoreix\nLes obres a l’avinguda de Mas Fuster s’allargaran fins a l’abril\nPublicat Per: Noticies Externeson: Dimarts,28 març , 2017 No hi ha comentaris\nLes obres de millora de l’avinguda de Mas Fuster a Valldoreix entre la plaça de Can Cadena i el carrer de la Pau ja estan en marxa i s’allargaran fins al mes d’abril. L’EMD de Valldoreix està realitzant aquestes obres “per millorar la convivència entre vehicles i vianants, a més de renovar elements urbans molt deteriorats, com són els paviments de les voreres i la calçada, i reubicar les parades d’autobús”.\nEl projecte se centra en la reforma de les tres cruïlles d’aquest tram per millorar l’espai públic. És per això que a la cruïlla de l’avinguda Mas Fuster amb la carretera de la Floresta, se suprimirà la zona de jocs infantils (ara ubicada al parc del CAP), deixant espai per a ubicar una zona enjardinada.\nA la cruïlla amb el carrer Sant Francesc s’aprofitarà l’espai de vorera per generar un gran escossell amb arbres. Per últim, a la confluència amb el carrer de la Pau la via esdevindrà de plataforma única per ampliar l’espai de plaça on ara s’ubica la font i la creu en memòria de mossèn Jacint Verdaguer.\nLes obres, que tindran un cost proper als 280.000 euros, es preveu que s’acabin durant el proper mes d’abril.\nLlegeix la noticia sencera al TOT: Les obres a l’avinguda de Mas Fuster s’allargaran fins a l’abril\nLes Milles de Valldoreix recullen el relleu de les Cinc Milles Femenines\nTV3 estrena divendres ‘La llum d’Elna’, rodada a Sant Cugat i Valldoreix


El Pla de sequera divideix Girona en 10 àrees contra l'escassetat d'aigua - Diari de Girona\nEl Pla de sequera divideix Girona en 10 àrees contra l'escassetat d'aigua\nÉs la província que queda coberta amb més diversitat d'unitats de gestió, 10 de les 18 en què es divideixen les conques internes de Catalunya\nclàudia sacrest martos 09.01.2020 | 00:08\nEl Govern de la Generalitat va aprovar ahir el Pla de sequera amb l'objectiu de millorar la gestió de l'escassetat d'aigua de forma més localitzada i exacta, especialment a les comarques gironines, que queden cobertes per 10 de les 18 unitats de gestió en què es divideixen les conques internes catalanes segons les necessitats particulars de cada territori.\nA més, a diferència del que s'estava fent fins ara, el pla preveu aplicar mesures preventives molt abans d'arribar a imposar restriccions d'aigua, com ara la dessalinització. D'aquesta manera, es deixen enrere els decrets de sequera, que no es feien servir fins que no es detectava una situació d'emergència i a la qual es feia front amb restriccions d'aigua d'aplicació global, sense tenir en compte les particularitats de cada territori. Ara, en canvi, es pretén abordar de forma més localitzada i exacta els períodes d'escassetat d'aigua, identificant fins a 18 extensions territorials homogènies –anomenades unitats de gestió– segons el seu sistema d'abastament i la demanda de la població.\nUna de les novetats del Pla de sequera és l'activació de mesures preventives molt abans d'arribar a una situació extrema on només es pugui recórrer a les restriccions d'aigua. En aquest sentit, a mesura que disminueixen les reserves dels recursos convencionals, com ara els embassaments i els aqüífers, seran més rellevants els recursos no convencionals, com són la dessalinització, l'ús de pous de sequera i l'aigua regenerada.\nEl pla també fixa cinc escenaris en funció del nivell de les reserves d'aigua: normalitat (embassaments al 60% o més de la seva capacitat), prealerta (menys del 60%), alerta (per sota del 40%), excepcionalitat (25%) i, finalment, l'escenari d'emergència (quan creua el llindar del 16%).\nLes àrees de gestió\nDe fet, on hi ha més unitats de gestió desplegades és a la província de Girona, més de la meitat, ja que el seu territori formarà part de 10 de les 18 àrees totals de les conques internes catalanes. Això permetrà que es pugui declarar l'estat de sequera de forma independent a cadascuna d'aquestes regions, en funció dels recursos d'aigua que s'utilitzen i les seves demandes: capçalera del Ter, Empordà, embassament de Darnius-Boadella, aqüífer del Fluvià-Muga, aqüífer del Baix Ter, capçalera del Llobregat, serralada Transversal, aqüífer del Baix Ter, embassaments del Ter, embassaments Empordà, Estany de Banyoles i embassaments del Ter-Llobregat. La Cerdanya depèn de les conques de l'Ebre. Segons argumenta el mateix Pla de sequera, la necessitat de delimitar un nombre tan elevat d'unitats es deu als factors de la variabilitat del clima, la densitat de població i les diferents infraestructures d'abastament d'aigua. En primer lloc, els climes diferents poden generar diferències importants en la pluja recollida de punts relativament propers. Tot i així, fins i tot davant la mateixa condició climàtica, la situació d'escassetat o no d'aigua pot ser diferent, ja que entren en joc la distribució dels nuclis de població i si depenen d'aqüífers i aigües subterrànies, embassaments o recollida de pluja.\nA l'Alt Empordà hi trobem zones condicionades per a l'abastament de l'aqüífer Fluvià-Muga i una segona àrea vinculada a l'embassament de Darnius-Boadella, on l'estat de sequera depèn exclusivament dels volums d'aigua emmagatzemats. A més, trobem la unitat de l'Empordà, que abasta també part del Gironès, i que depèn d'aqüífers menors, no controlats en continu, o de captacions superficials en rius no regulats. El Ripollès queda cobert per la capçalera del Ter, tot i que el sud-oest de la comarca pessiga l'abastament de la capçalera del Llobregat.\nEl Mediterrani s'escalfa un 20% més ràpid que la resta del món.\nEls pantans ja pateixen els primers símptomes de la intensa sequera.\nEl nivell de l'aigua de l'estany de Banyoles creix tres centímetres després d'haver-ne perdut 20.


S'acaben les vacances escolars i com que ha fet poques coses durant l'estiu, s'han muntat per a l'últim cap de setmana, una "acampada" al mas d'una amiga a les Les Borges del Camp.\nJa és fora, però no ha marxat amb les mans buides , ha pres una coseta dolça, que sempre va bé... Per a fer-la he necessitat:\n-1 rajola de xocolata postres\n-1 pot de nata muntada de 500g\n-1 pot de Nocilla\nCobrim la base del motlle, desmuntable, de melindros.\nPosem 4 fulls de gelatina a rehidratar en aigua freda.\nDesfem la Nocilla posant-la al microones.Desfem la gelatina en 100cc de llet calenta i ho barregem amb la Nocilla. Ho deixem refredar una miqueta i ho barregem amb molta cura amb la nata. Ho aboquem damunt la capa de melindros i ho posem, un mínim de 4hores, a la nevera.\nPosem a rehidratar les dues fulles de gelatina que queden i les desfem amb els 100cc de llet restant. Hi posem la rajola de xocolata que haurem desfet al microones i ho barregem ben bé.\nAboquem aquesta barreja damunt el pastís que tenim a la nevera i ho deixem d'un dia per l'altre.\nAbans de servir ho guarnim amb LaCasitos i fideus de xocolata.\nHa d'estar ben freda quan es serveixi.\nOLLES I SOMRIURES 14 de setembre de 2008, a les 18:11\nHola Ganxeta! Això té molt bona pinta. La xocolata em torna boja i la nocilla és massa. I els lacasitos són per pecar. Aquest pastís ha de ser pecat. Segur. Ha d'estar boníssima i a més fresqueta. M'ha agradat la idea. Una abraçada.\nNo tot són postres 14 de setembre de 2008, a les 18:29\nHola ganxeta, és de pecat... sort que el va prendre i no ens el vam menjar a casa sino el règim a fer punyetes!!!\nLa cocinera 14 de setembre de 2008, a les 18:40\nHola Dolça! Infaltables esas pastillas de chocolate coloridas para hacer aún mas tentadora tu esplendida receta.\nNo tot són postres 14 de setembre de 2008, a les 18:43\nLa cocinera, la decoración es juvenil...jejeje\nLa cuina vermella 15 de setembre de 2008, a les 9:15\nMareta!! quin pastís més ben decorat!! mmm, boníssim segur!\nGemma 15 de setembre de 2008, a les 18:46\nEstic d'acord amb els comentaris, aquest pastís és un pecat! ;)\nI amb els lacacitos... impossible dir que no a un tall per berenar!\nxaro 15 de setembre de 2008, a les 20:38\nQuina tentació, hauria d'estar prohibit publicar receptes de xocolata ...o que al menys els que estem a règim no les podéssim veure, jejeje!!\nCuinagenerosa 16 de setembre de 2008, a les 0:04\nsort que la meva filla no visita el teu bloc, perquè m'obligaria a fer ara mateix un pastís com aquest. segur que a l'acampada s'han llepat els dits!\nLa cocinera 16 de setembre de 2008, a les 1:12\nSi, claro! Mis chicas me piden siempre que las agregue en sus tortas de cumpleaños.\nNo tot són postres 16 de setembre de 2008, a les 14:14\nGràcies a tots , us he de dir que, les de l'acampada, em van dir que quan volgués els el podia tornar a fer. Debia agradar força, no?


Ulls previnguts valen per dos... | BCNbaixavisio\nEncara que l’estructura de la cara ajuda a protegir els nostres ulls de lesions, aquestes són més que possibles i algunes, prou importants com per a provocar pèrdua de visió. Els nens són el grup més propens a patir-les. Segons la National Society to Prevent Blindness (Societat Nacional per a la Prevenció de la Ceguesa) prop de la tercera part de la pèrdua de visió en els nens menors de 10 anys es deu a lesions oculars.\nLes lesions oculars poden ser serioses, comprometre a diferents parts de l’ull i bastant doloroses. Les lesions causades per un traumatisme en practicar esports com l’hoquei, tir amb arc, dards o beisbol, per exemple, són molt freqüents. Les substàncies químiques, les joguines o, fins i tot, les ungles, també poden ser causants de danys. La majoria, es poden prevenir protegint els nostres ulls amb les eines adequades. No ho oblidis…\nTipus de lesions oculars\nEl tipus més comú de lesió ocorre quan alguna cosa irrita la superfície externa de l’ull. Certs treballs com les ocupacions en la indústria o alguns passatemps com la fusteria augmenten les possibilitats de presentar aquestes lesions. A pesar que la major part d’aquestes lesions són de poca importància, algunes (com la perforació de la còrnia o el desenvolupament d’una infecció a partir d’un tall o un arrap en la còrnia) poden ser greus.\nPotser la causa més comuna de lesions superficials són les lents de contacte. Les lents mal col·locades, utilitzades durant massa temps sobre els ulls, la seva utilització durant el somni, una esterilització inadequada, el fet de retirar-les per la força o de manera incorrecta, poden esgarrapar la superfície de l’ull. Altres causes de lesions superficials són les partícules de vidre, les que porta el vent, les branques dels arbres i els enderrocs quan cauen. En certes ocupacions, els treballadors solen estar envoltats de petites partícules que volen a la seva al voltant; aquestes persones haurien d’utilitzar ulleres protectores.\n-Abrasions de la còrnia: és un arrap o feridura a la còrnia, la superfície transparent, amb forma de cúpula que cobreix el front de l’ull. Aquestes lesions són molt freqüents en els nens. Les abrasions de la còrnia poden deure’s a moltes causes. Les més freqüents són un cos estrany en l’ull (com a partícules de terra, pedretes, insectes); un arrap amb una joguina o una ungla; també les lents de contacte poden jugar-nos males passades.\n-Cremades per substàncies químiques: es produeixen quan una substància química de qualsevol tipus entra en contacte amb els ulls. Les cremades per substàncies químiques són una emergència mèdica i requereixen d’atenció mèdica immediata. Si aquestes cremades no es tracten immediatament i en la forma correcta poden causar pèrdua de la visió i fins i tot de l’ull. Els productes de neteja per a la llar són una causa freqüent d’aquest tipus de lesió.\n– Hipema: l’acumulació de sang en la cambra anterior (frontal) de l’ull. La cambra anterior és la secció frontal de l’interior de l’ull per on el líquid entra i surt per a nodrir a l’ull i els teixits veïns. La causa més freqüent d’hipema és un traumatisme en l’ull. El globus ocular es veu cobert de sang. També és una emergència mèdica que requereix atenció immediata.\n– Equimosis: l’equimosis, coneguda popularment com a “ull morat”, sol deure’s a algun tipus de traumatisme en l’ull que fa que el teixit que l’envolta es posi morat. El metge examinarà detingudament l’ull del seu nen per a comprovar que no hi hagi cap lesió.\n-Fractures de l’òrbita: el trencament d’un o més dels ossos que envolten a l’ull es coneix com a fractura orbitària. L’òrbita és l’estructura òssia que envolta a l’ull. Les fractures orbitàries solen ocórrer després d’un traumatisme o un cop en la cara. D’acord amb la seva ubicació, la fractura pot associar-se amb lesió i mal sever en l’ull.\n– Laceraciones de la parpella: són corts en la parpella causats per un traumatisme. Un cos estrany és qualsevol objecte que està en l’ull i que no hauria d’estar allí. Pot estar en la conjuntiva (una membrana prima que cobreix l’ull) o en la còrnia (la superfície transparent, amb forma de cúpula que cobreix el front de l’ull).\nGeneralment es dóna dolor i sensació de que hi ha alguna cosa dins de l’ull. Pot produir-se sensibilitat a la llum, enrogiment, hemorràgia dels gots de l’ull o inflor de l’ull i de la parpella. La visió pot tornar-se borrosa.\n-Evita les distraccions quan estàs desenvolupant alguna tasca que requereixi d’algun instrument o producte que podria danyar els teus ulls.\n-Utilitza ulleres de seguretat, ulleres protectores, ulleres de sol o ulleres esportives (depenent dels casos i la situació).


Ja hem fet el primer taller de l’Almanac del Cordill – Cordill\nJa hem fet el primer taller de l’Almanac del Cordill\n09/12/2014 18/04/2017 Joaquim Fernandez 1 Comentari Taller\nA Cal Cordill hem fet el primer taller dedicat a les plantes aromàtiques i remeieres.\nLa Tere Novelles ens ha mostrat pas a pas tot el que hem de fer per cuidar herbes al balcó de casa nostra. Des de l’inici: com preparar la terra i les jardineres, fins al moment de triar i combinar les fulles per a les nostres pròpies infusions.\nMentre treballàvem amb la terra i les plantes, hem après el que cal saber sobre les virtuts i les potencialitats de les herbes bàsiques de casa nostra: el timó o farigola, el romaní, la menta, la sàlvia, el saüc, la sajolida, el fonoll… o fins i tot l’ortiga. A més, la Tere ens ha explicat què hem de fer per cuidar plantes d’altres indrets del món, com per exemple l’estèvia o el te.\nPerquè resulta que no hi ha cultura que no reverenciï les plantes medicinals. Les infusions i decoccions són pràctica habitual d’un munt de països del món! A molts indrets no es concep la vida o el treball sense una bona infusio ben fumenjant a la vora…\nSi cuidem les nostres plantes al balcó, cada dia podrem preparar una infusió combinant fulles i brots tendres de les nostres jardineres. A més, tal com vam fer al taller, hi podrem afegir regalèsia tendra, llimona o mel, per a fer-les del nostre gust. Però al taller vam tenir temps també per treballar amb fulles seques. Vam parlar sobre com assecar les plantes i com usar-les un cop seques.\nVa ser molt interessant. I al final vam fer les nostres infusions…, triant cadascú la combinació d’herbes. Eren boníssimes, i vam brindar… perquè les plantes virtuoses ens acompanyin sempre!\n← 01 desembre 2014\nQuina cosa és Cultura… →\nUna resenya a “Ja hem fet el primer taller de l’Almanac del Cordill”


Aquestes setmanes Jessica Heidt, supervisora de guions de Disney/Pixar, ha dit que els estudis es plantegen introduir personatges no binaris en les seves futures pel·lícules. La qual cosa potser és ficar-se en un jardí considerable, ja que el no encasellament en el gènere masculí ni en el femení comporta una fina anàlisi en factors molt més subtils: gestos, roba, veu, actitud… Sabem de sobres com portar la sexualitat binària a l’aspecte físic, i fins i tot s’ha fet amb tots els animalons possibles, però i ara com ho fem? Si un dia d’aquests Walt Disney fos descongelat perquè es descobrís la cura contra el càncer, i se’l posés davant de debats com aquest, potser es tornaria a quedar glaçat.\nNo facin cas del mite que diu que les seves cendres reposen a Glendale: creguin-me a mi, està congelat, hibernat, frozen. I si després de descobrir la vacuna del coronavirus i el xarop contra la sida (amb cullereta de sucre que faci passar millor) s’inventa el remei contra el càncer, al vell Walt li costaria una bona estona assumir els últims 50 anys pel que fa a tendències, sensibilitats o correccions polítiques. Quan ell va morir, no ho oblidem, estaven ultimant El llibre de la selva. Si rebobinem la imatge fins al moment que la vam congelar, aleshores ja van considerar massa bèstia posar veu d’un negre com Louis Armstrong al cant d’un orangutà. Per tant, van contractar un tal Louis Prima. Un home blanc com la Blancaneu.\nMalgrat les seves ràncies pel·lícules de prínceps que salven princeses, o que fessin escombrar una dona per a set nans, avui Disney és un indicador perfecte de tendències en moda, igualtat de gènere, atenció a les minories i les noves preocupacions socials. Aviat estrenen una pel·lícula, anomenada Soul, on han hagut de reunir sociòlegs i antropòlegs per provar de resumir l’essència de l’estètica afroamericana: finalment, l’han trobada en els estils llanosos que brollen d’una tarda al barber. De la mateixa manera que Moana era d’un irrefutable discurs ecologista, o que Coco devia voler fer un gest cap a la comunitat hispana i La bella i la bèstia era el regal de noces afrancesat que la companyia feia a la inauguració de Disneyland París. Però és en el tema del gènere allí on més s’han notat els canvis. Per exemple, pel que fa als no binaris: s’ha arribat a dir que la identitat de Riley, la nena protagonista d’ Inside out, és d’aquest grup perquè la seva ment està configurada per personatges d’ambdós sexes. D’acord, però tornem a ensopegar amb un dilema: podem realment afirmar que l’alegria i la tristesa (i el fàstic) són femenines, mentre la ira i la por són masculines? Hauria estat profundament interessant assistir a aquest brainstorming entre hemisferis cerebrals i hormones. Que és d’on sens dubte va sorgir Bing Bong, l’elefant rosa amb flor multicolor a la solapa, probablement la primer aproximació no binària dels estudis.\nFa 50 anys Baloo es va transvestir de símia per seduir el rei Louie, molt abans que Mulan es transvestís per ser acceptada com a soldat. També hi ha una munió de persones que saben (no pensen, sinó que saben del cert) que Elsa i Anna no són germanes sinó lesbianes. O que l’home del barret d’Alícia té uns gestos indissimuladament efeminats. O que allò de Malèfica plorant perquè li han tallat les ales, en la pel·lícula protagonitzada per Angelina Jolie, és un claríssim retrat de les seqüeles d’una violació. I mentrestant, els prínceps han anat flaccint la seva espasa fins al punt de quasi no ser requerits ni per a escalfar aigua durant un part. I esperin, que sembla que preparen una seqüela anomenada Peter Pan and Wendy, on veurem si, a banda de trobar una Wendy menys bleda assolellada, són capaços de dibuixar un Peter Pan més madur… i sense deixar de ser Peter Pan. Endavant, valents.\nFaltarà veure quan gosarà la companyia presentar-nos una parella explícitament homosexual, que en això ja estan fent tard. Saps una cosa, Walt? Hongria vol blindar ara el gènere en la seva Constitució: “La mare és dona, el pare és home”. Ja teniu el decorat i l’ambientació: el Pont de les Cadenes de Budapest, a banda i banda del Danubi, quan Buda i Pest eren dues ciutats separades. La història d’amor entre dues ànimes que viuen en dues ciutats però, en el fons, en la mateixa. Ja està, no cal ni que demaneu permís al govern hongarès, vosaltres marqueu més la norma que la seva Constitució i, a més, ja teniu bona part de la història plantejada. Si és que us ho he de donar tot fet.\nDisney Moda Igualtat de gènere


8a FESTA DE LA DIVERSITAT A SABADELL. Exposició: "Les Veus de les Dones, El Salvador" | PRO-EDUCART, UN MÓN MÉS JUST, SOLIDARI I EQUITATIU ÉS POSSIBLE!!\n8a FESTA DE LA DIVERSITAT A SABADELL. Exposició: "Les Veus de les Dones, El Salvador"\n21 de abril de 2009 - 10:27\t - Agenda PRO-EDUCART\nAhir dilluns a les 19’30h, en la Sala 1 del Casal Pere Quart de Sabadell, (Rambles, 69), es va inaugurar la 8a Festa de la Diversitat de Sabadell, sota el lema “Atur, guerra, desigualtat,… Fem possible un altre món!.\nPRO-EDUCART, ha tingut el privilegi de participar en la Festa d’enguany per primera vegada i ho ha fet inaugurant aquesta, amb l’exposició “Les veus de les dones, El Salvador”, formada per 30 fotografies en b/n i color de la fotògrafa Tonyi Mateos, la qual es va disculpar de no haver pogut assistir per greus problemes familiars.\nLa nostra companya Imma Jiménez, va llegir una nota que l’autora ens va fer arribar així com l’explicació del seu treball.\nL’exposició la podreu visitar fins aquest diumenge 26 d’abril i per aquells que no hi sigueu a temps, tindreu l’oportunitat de visitar-la al Centre Cívic de Can Balsach a la Plaça de la Creu Alta del 4 al 24 de maig.\nEl dissabte 25, en la cloenda que es farà al Parc de Catalunya, a la plaça de l’Argub de les 10 del matí fins a mitja nit, ens trobareu a la mostra d’entitats on tindrem un lloc amb informació, venda d’artesanies i menjar de El Salvador (Pupusas, Quesadillas i orxata salvadorenca feta de morro i sèsam).\nExposició: "Les veus de les Dones, El Salvador"\ngemma\t- 21 de abril de 2009 - 13:04\nMolt bé aquesta presentació. Una expocició que val la pena d'aturar-se un moment a contemplar.\n← Presentación a Palafrugell del libro: "Con las maletas en el desván"\nPresentació a Palafrugell del llibre: "La maleta en el desván" →


Directora del Màster en Disseny per a la Resiliència\nArquitecta amb experiència en disseny, planificació urbana i acció humanitària internacional. Experta en models de resiliència i gestió de riscos, així com en temes de sostenibilitat i acció climàtica.\nAbans d'unir-se com experta a les Nacions Unides (ONU-Hàbitat), va treballar al sector privat durant més de 20 anys liderant el seu propi estudi d'arquitectura i urbanisme. També ha treballat a la Unitat de Resposta a Emergències de la Direcció General d'Ajuda Humanitària i Protecció Civil (ECHO) de la Comissió Europea.\nExperta/avaluadora per als programes Horizon 2020, CORDIS, UIA (Urban Innovative Actions) de la Comissió Europea en matèria de resiliència, societats segures i solucions basades en la natura des de 2015. És també experta en el Comitè Tècnic ISO / TC 292 - Seguretat i resiliència.


El Govern demanarà 56 traspassos a la Comissió Bilateral i exigirà els incompliments del Gobierno La República\nDijous, 23 de setembre de 2021 - Edició 1155\nEl Govern demanarà 56 traspassos a la Comissió Bilateral i exigirà els incompliments del Gobierno\nEntre els punts que es tractaran a la Comissió Bilateral de demà es preveu debatre 56 traspassos del Gobierno a la Generalitat de Catalunya. L’Aeroport del Prat, les inversions en Rodalies i més funcions per als Mossos en són alguns exemples\nLa Generalitat de Catalunya acudirà a la Comissió Bilateral d’aquest dilluns amb el Gobierno a Madrid amb una llista d’exigències de 56 traspassos, entre aquests la gestió de l’Aeroport del Prat, competències de la Seguretat Social i més funcions per als Mossos. Per la seva banda el Gobierno que durant les últimes setmanes assenyalava que en la trobada es parlaria únicament d’assumptes com beques o transports, ha obert genèricament la porta a tractar altres transferències i qüestions de l’Estatut, tot i que declina debatre sobre els fons europeus.\nL’Executiu de Pedro Sánchez explica que aquesta gestió dels fons europeus es debatrà de manera més tècnica en una Conferència Sectorial presidida per la ministra d’Hisenda, María Jesús Montero, amb totes les Comunitats Autònomes dilluns al matí, després que es discutís en la Conferència de Presidents de Salamanca amb un perfil més polític.\nPrecisament, el president de Catalunya, Pere Aragonès, va ser l’únic absent en aquesta cita multilateral amb la resta de dirigents autonòmics a Salamanca i, segons assenyalen fonts governamentals, l’Executiu encara no ha pogut confirmar l’assistència de la Generalitat a aquesta Conferència Sectorial sobre fons europeus.\nPolítica territorial, Hisenda i Transports\nLa reunió està convocada a les 16.00 hores a la seu del Ministeri de Política Territorial. Serà precisament la titular, la ministra Isabel Rodríguez, la que presidirà aquesta Comissió, que estarà acompanyada, en representació del Govern central, per la delegada de l’Executiu esapnyol a Catalunya, Teresa Cunillera, la secretària d’Estat d’Hisenda, Inés María Bardón, la secretària d’Estat de Transports, Isabel Pardo de Vera, i el secretari d’Estat de Relacions amb les Corts, Rafael Simancas.\nPer part de la Generalitat de Catalunya, la delegació que acudirà a aquesta reunió estarà formada pel vicepresident i conseller de Polítiques Digitals i Territori, Jordi Puigneró, la consellera de Presidència, Laura Vilagrà, i el conseller d’Economia i Hisenda, Jaume Giró.\nTraspassos, transferències i incompliments del Gobierno\nAquestes 56 reivindicacions que demanarà el Govern català en la Comissió Bilateral estan dividides en tres carpetes: la de traspassos, la de transferències i la d'”incompliments” de l’Executiu, que abasten aspectes com la gestió d’infraestructures, la seguretat social i les beques estudiantils, segons la llista de traspassos pendents a la qual ha tingut accés Europa Press.\nEl Gobierno ha expressat que obert a debatre sobre transferències i a l’impuls de les comissions regulades en l’Estatut d’Autonomia de Catalunya, tot i que no precisen el seu plantejament en aquesta reunió, sinó que insisteixen que no s’abordaran els fons europeus.\nLa convocatòria de la Comissió Bilateral va sortir de la reunió que van mantenir al palau de la Moncloa el cap de l’Executiu , Pedro Sánchez, i Pere Aragonès. Allà, tots dos mandataris es van comprometre a reprendre aquesta cita bilateral, per abordar assumptes relacionats amb transferències, així com la Taula de Diàleg, que es reunirà al setembre.\nLa ministra de Política Territorial i portaveu del Gobierno, Isabel Rodríguez, que a més serà la representant de l’Executiu en aquesta cita bilateral amb la Generalitat, assegurava fa una setmana que en la reunió es parlarien de “qüestions com beques, transports, que estaven ja a l’agenda i que és el que interessa a la ciutadania”.\nDivendres, en la seva compareixença davant els mitjans de comunicació després de la Conferència de Presidents, Rodríguez va subratllar la idea que en la Bilateral es posaran sobre la taula extrems com transferències en la gestió de beques o en determinades infraestructures ferroviàries. Amb tot, considera que l’objectiu de la cimera bilateral no és un altre que “reactivar” treballs que es “van quedar aturats fa anys”.\nEn aquest context, Catalunya acudirà amb la carpeta de transferències, que fa referència a aquells assumptes sobre els quals la Generalitat no té competències, però exigeix tenir-les, i entre aquests destaca la gestió de l’Aeroport de Barcelona.\nEn el capítol d’incompliments, la Generalitat considera que el Gobierno està en deute amb ells. Els d’Aragonès inclouen la disposició addicional tercera de l’Estatut, la llei de dependència, les inversions en Rodalies i en els Mossos d’Esquadra entre d’altres.\nA més, reclama que l’Autoritat Catalana de Protecció de Dades assumeixi les funcions de registre i autoritat de control en dades personals de fitxers privats a Catalunya i poder exercir funcions d’ordenació i gestió del litoral, així com de les dàrsenes esportives i pesqueres, dels ports d’interès general i dels aeroports.\nEn matèria d’educació, la Generalitat reclamarà al Gobierno gestionar les beques, crèdits i ajudes a estudis universitaris i no universitaris, així com les competències en matèria d’investigació, desenvolupament i innovació.\nMés funcions per als Mossos\nEn relació amb el Departament d’Interior, l’executiu català defensarà que els Mossos d’Esquadra assumeixin les funcions de protecció de la naturalesa en substitució de la Guàrdia Civil.\nTambé reclamarà que el Servei Català de Trànsit (SCT) rebi les funcions executives que li falten per assumir en matèria de trànsit, circulació de vehicles i seguretat viària.\nEl Govern vol assumir la seguretat a l’Aeroport d’Alguaire i que els Mossos exerceixin com a policia ordinària al Port de Palamós, el primer punt on la policia catalana ha desplegat la seva unitat marítima.\nPel que fa a Protecció Civil, vol atorgar-li competències en matèria de seguretat nuclear i altres “funcions residuals” que exerceix l’Estat.\nLa Generalitat demanarà les funcions no traspassades de l’Institut Social de la Marina i les funcions relatives a entitats i cooperatives de crèdit, gestores de plans i fons de pensions i entitats físiques i jurídiques del mercat assegurador. També reclamarà que la Junta de Tributs de Catalunya assumeixi la competència per resoldre reclamacions economicoadministratives contra actes dictats en aplicació de tributs cedits per l’Estat.\nEn el capítol econòmic, exigirà les funcions i serveis relatius a la delegació de competències de l’impost especial sobre mitjans de transport i reclamarà exercir la defensa de la competència.\nLa Generalitat també plantejarà el retorn dels fons documentals sobre Catalunya que estan dipositats a l’Arxiu General de la Guerra Civil, a Salamanca, i abordarà l’Arxiu Històric Provincial de Barcelona.\nTambé preveu tractar la situació del Palau del Lloctinent a la plaça del Rei de Barcelona i els fons documentals de Catalunya que estan a l’Arxiu de la Corona d’Aragó a Barcelona.\nColau es cura en salut i limitarà la plaça Sant Jaume per evitar l’escridassada al pregó de La Mercè\nEnric Millo demostra seguir enfurismat amb els líders de l’1-O i presenta un recurs contra els indults


El primer ministre britànic, Tony Blair, ha volgut treure importància a l'ajornament del referèndum sobre la Constitució europea al Regne Unit i ha assegurat que en cap cas considera que el tractat estigui mort. La decisió unilateral del Regne Unit debilita encara més l'eix París-Berlín, defensors de continuar l'actual procés europeu. Blair ha fet aquestes declaracions abans de viatjar cap als EUA, on aquest vespre es reunirà amb el president nord-americà, George Bush.\n07/06/2005 - 00.00 Actualitzat 07/06/2005 - 08.29\nTony Blair ha llançat un missatge de suport a la Constitució europea, que, tot i el rebuig de França i Holanda, veu com una "via de futur raonable", i assegura que el tractat no ha mort. El primer ministre britànic, que assumirà la presidència comunitària de torn el 3 de juliol, ha assegurat al "Financial Times" que és important veure en el "no" francès i holandès una "oportunitat" per aconseguir un acord sobre el futur de la Unió Europea.\nAquestes declaracions de Tony Blair han estat publicades després de l'anunci del ministre d'Afers Estrangers britànic, Jack Straw, que el projecte de llei que hagués permès l'organització del referèndum al Regne Unit el 2006 ha estat suspès.\nLondres ha respost negativament, així doncs, a les crides llançades des d'alguns països de la UE, en particular de França i Alemanya, perquè continués el procés de ratificació de la Constitució europea.\nMentre que alguns experts europeus consideren que la Constitució ha mort amb la victòria del "no" a França i Holanda, Blair creu que els dirigents europeus han de treure profit d'aquests esdeveniments. "El que hem de fer -amb la victòria del "no"- és convertir-ho en una oportunitat per a Europa", assenyala al "Financial Times". "Oportunitat per fer un debat seriós de les raons del que ha passat i per definir una direcció clara per al futur d'Europa", ha afegit.\nPel que fa a les especulacions que afirmaven que la decisió de Londres de suspendre el referèndum sobre la Constitució podria permetre a Blair quedar-se més temps del previst al capdavant del govern, el primer ministre ha respost que no és cert. "Considero que el meu deure és continuar governant i deixar que cadascú especuli tant com vulgui", ha indicat.\nBlair ha fet aquestes declaracions abans de viatjar cap als EUA, on aquest vespre es reunirà amb el president nord-americà, George Bush.


El PSC ajusta comptes amb “la Caixa” mentre ICV monta un espectacle mundial… | Ara a www.rogermelcior.cat\nEl PSC ajusta comptes amb “la Caixa” mentre ICV monta un espectacle mundial…\nMentre es vol fer la interconnexió de xarxes l’ACA perd a Badalona cada hora 9000 litres d’aigua potable.\nLa sequera que pateix avui Catalunya està monopolitzant avui el debat polític del país. La manca d’aigua que pateix Catalunya ha arribat a convertir-se en un espectacle barat del PSC. Només cal entrar a la web de la genralitat (www.gencat.cat) per tal de veure l’ús mediàtic que se’n fa. I només cal de bon matí posar els Matins a TV3 per veure el lamentable espectacle que ofereix el senyor Cuní a tota l’audiència enfrontant el món rural amb l’urbà –Barcelona amb les Terres de l’Ebre-. El plantejament del senyor Baltasar és lamentable. No només perquè sovint obvia les bases del seu partit –ICV- sinó perquè aprofita el seu càrrec per fer una utilització mediàtica i patètica del problema de la sequera que acaba sent contraproduent: perjudica a Catalunya a nivell internacional.\nÉs patètic veure que gràcies al Conseller de Medi Ambient i Habitatge avui Catalunya tingui la reputació internacional que té. De fet només cal fixar-nos en el tractament per part dels mitjans internacionals com la BBC i la CNN de la sequera (http://news.bbc.co.uk/2/hi/science/nature/7398012.stm). Tots els mitjans internacionals qualifiquen de desastrosa la política de l’aigua duta a terme pel govern… en canvi aquí els mitjans socialistes només posen accent en la suposada insolidaritat de les terres de l’Ebres. Considero del tot injust que es qualifiqui d’insolidaris als de les comarques de l’Ebre puix que aquestes comarques han assumit des de sempre les infraestructures energètiques que cap altre part del país ha volgut…\nEl més lamentable però és l’interès que tenen els socialistes catalans per tal de dur a terme el transvasament. Fins i tot des dels socialistes espanyols es plantegen derogar-lo si el risc de pluja continua… fins i tot ICV “trairia” el seu Conseller Baltasar si segueix plovent tot derogant el transvasament! Però els socialistes catalans amb afany d’eixugar el deute amb “la Caixa” volen fer el transvasament… malgrat no solucioni res… malgrat que en 9 mesos s’inauguri una dessaladora… malgrat que Catalunya perdi diners que estaven destinats a infraestructures… malgrat que ara Camps demani el mateix… tot per poder adjudicar a AgBar una obra milionària i aquesta estigui contenta…\nI amb el tema vaixells passa tres quarts el mateix… aigua caríssima i agafada de l’Ebre… però és igual mentre hi hagi gent de l’ACA i l’AgBar cobrant “per aquesta gran ajuda” que proporciona l’aigua diària al districte de Sant Martí ja els està bé…\nPerò la qüestió és muntar espectacle i ser el centre del món: llogar un helicòpter per filmar el vaixell, anar-los a rebre, visitar les entranyes del vaixell amb TV3…\nI s’ha arribat a un punt en que es buiden embassaments per fer creure que la situació de sequera és extrema…\nEn fi, aquesta gent del tripartit –concretament del PSC/PSOE i ICV- que ens volen fer creure que actuaran perquè no passem set i actuen perquè les seves butxaques estiguin plenes –o si més no puguin menjar-. Diguem que la incompetència de Baltasar, ACA, AgBar i companyia només és vàlida per estar en aquest govern… fora es moriren de fàstic!\nAixò si com sempre jocs semàntics per no dir transvasament: captació d’aigua temporal de caràcter extraordinari, prolongació del mini-travassament per emergència nacional… coses de govern d’Entesa que no s’entenen!\nFiled in sequera\nEtiquetes: ebre psc deute icv baltasar espectacle\n« Badalona pot ser Capital de la Cultura Catalana 2010?\n15 anys perduts: català 1 – 149 castellà »


Art i Salut de la Veu\nJa sigui per estètica o per motius laborals t'ensenyem eines per a usar la veu com tu vulguis, tant en relació al timbre com en la correcció de la pronúncia (dicció catalana i/o castellana) o problemes amb un fonema concret (dislàlies).\nSom conscients i treballem amb les gremis que han de menester la veu com a vehicle per portar a terme la seva professió.\nTenim una llarga experiència amb actors de teatre, cinema i dobladors, així com amb oradors en general: docents, advocats, periodistes, guies turístics, comerciants, etc. Juguem amb la veu!!\nFonamentem l'estructuració d'una veu els següents passos:\n1. Funcionament anatòmic-funcional correcte i aprofitament de l'aparell buco-fonatori de cada persona. Aquest apartat inclou la correcció de la producció dels fonemes que no sigui correcta també anomenada pronúncia o dicció fonètica.\n2. Joc de registres ( aprenentatge de diferents qualitats tímbriques ) i projecció ( modulació de les intensitats ). Ús en qualsevol tipus de medi o espai : ràdio, televisió, vida quotidiana, necessitat laboral i teatre ).\n3. Construcció de personatges .\n4. Lectura .


El Timothy Olyphant de la dieta de Santa Clarita era gairebé aquest venjador - Entreteniment | Gener 2021\n'Esposes de bàsquet': Quines dones són les amigues a la vida real?\nLes pel·lícules de terror més anticipades del 2018\n'NCIS:' Jack Sloane es publicarà al final de la temporada 17?\nEls vehicles més venuts de Ford de tots els temps\nQuants diners podeu guanyar amb màrqueting multinivell?\nFotos del que es veia Heidi Montag abans de rebre 10 cirurgies plàstiques en 24 hores (i com la va matar gairebé)\nLes pel·lícules de millor i pitjor recorregut\nAquests són els presidents que van violar la Constitució (i com es compara Donald Trump)\nLa família de Rooney i Kate Mara són propietàries de Pittsburgh Steelers?\nAmber Heard i Johnny Depp són amics després de desordenats?\nTimothy Olyphant, actualment protagonitza al costat de Drew Barrymore com el marit devot a una mare i esposa orientada a la seva carn, però orientada a la família i amorosa, interpreta Joel a Dieta de Santa Clarita. L'original de Netflix ha llançat recentment la seva tercera temporada amb fortes crítiques i, probablement, tindrà un futur brillant a la plataforma de streaming.\nTimothy Olyphant | Foto de Roy Rochlin / Getty Images\nAbans de protagonitzar Netflix Dieta de Santa Clarita, Timothy Olyphant va protagonitzar Justificat, Deadwood, Hitman, i Viu gratis o morir dur. Amb una estètica adolorida, que compta amb un pentinat sal i pebre i un comportament gentil, el Vengador a qui li va tocar el pegaj no hauria de ser una sorpresa.\nA Timothy Olyphant li va tocar interpretar Tony Stark / Iron Man al Marvel Cinematic Univers\nTimothy Olyphant, encara que no era un foraster a l'èxit, va perdre l'oportunitat de formar part de les franquícies de cinema més famoses d'aquesta generació. La saga Avengers, un fenomen cultural destinat a ser recordat com un dels avenços més reeixits de Hollywood que mai ha tingut en compte, sens dubte hauria disparat la carrera de l’actor. Llavors, com es va apropar, i què va passar exactament? Per què no va interpretar el paper?\nSegons Looper, després que Timothy Olyphant va encapçalar amb èxit dos programes de televisió d’èxit - Justificada i Llenya morta - el seu equip directiu va poder obsequiar-lo a la llista de Jon Favreau per al paper de Tony Stark. Jon Favreau va dirigir els dos primers Home de ferro les pel·lícules abans que Shane Black es fes càrrec de la final Home de ferro pel·lícula autònoma\n1 mes. #AvengersEndgame\nUna publicació compartida per Avengers: Endgame (@avengers) el 26 de març de 2019 a les 10:12 am PDT\nMentre que l’audició d’Olyphant va anar bé, i va passar a filmar una prova de pantalla, Robert Downey Jr. va disparar la seva prova de pantalla el mateix dia. I, com diu la dita, la resta és història. El 2015, molts anys després de la Home de ferro va fer broma les pel·lícules de plata, va fer broma Olyphant Conan que encara esperava la trucada, i va explicar com hauria estat el 'canvi de joc', segons Looper.\nSi bé Timothy Olyphant no va arribar a interpretar l’home que ho començaria tot, es va apropar força, cosa que és molt més del que molts altres actors poden afirmar. Tanmateix, pensem que Olyphant hauria estat un apte per a Tony Stark?\nSi Timothy Olyphant hagués estat capaç de portar l'MCU des de 'Iron Man' tot el camí fins a 'Avengers: Endgame' com Robert Downey Jr.\nTot i que pot ser gairebé impossible imaginar algú més en el vestit de Iron Man, a part de Robert Downey Jr., deixem momentàniament la nostra incredulitat i pretenem que RDJ mai no fos considerat com el superheroi icònic. Timothy Olyphant hauria estat un partit pel paper?\nTimothy Olyphant ha demostrat que té un gran avantatge per a la sincronització còmica a Netflix Dieta de Santa Clarita, de manera que els suggeriments sarcàstics i els comentaris de tons ràpids probablement haurien estat efectius procedents de l’Olfafant. Olyphant: de protagonitzar Hitman i Justificada –També no és estrany fer drames d’acció per fer o morir. Sap conquerir i transmetre circumstàncies nefastes.\ncim i jenny\nEl que sigui necessari. Mireu el nou tràiler del Marvel Studios, #AvengersEndgame, als cinemes el 26 d'abril.\nUna publicació compartida per Avengers: Endgame (@avengers) el 14 de març de 2019 a les 5:27 am PDT\nSi bé Timothy Olyphant pot no ser Robert Downey Jr., si els aficionats mai no ho sabessin millor, és probable que hagués fet una feina molt bona. Tot i que tota aquesta xerrada només és per motiu de l’argument, i ningú més no podrà interpretar Tony Stark, perquè seguint els passos de RDJ seria destructiu per a la seva carrera professional, no hauria de sorprendre que Olyphant fos preseleccionat per al paper. Ell té les costelletes i, certament, ha tingut l'aspecte.\nEls aficionats a Blink-182 han entrat de sobte la banda: aquí és el perquè\nRecuperació 'Harlots' Temporada 3, Episodi 2 Recapitulació\nQuin és el valor net de Robert Redford? Quant ha fet en la seva llarga trajectòria durant les dècades\nLa dieta de Cam Newton està acusada del seu pobre joc\nQui és el famós nou boo, Corey Coleman, de l'estrella de les dones de bàsquet Draya Michele?\nQuan es tractaran els artistes de BTS?\nun pare de Thurman\nmillie bobby brown noah snap\nquè vestir Disneyland\ntristes notícies per a Meghan Markle


La situació és preocupant però hem de seguir treballant.\nEn el moment en què escric aquestes línies per la revista Cornellà Informa s'acaba una jornada més de mobilització (No acabo de veure la vaga general) i, sobretot estic pendent del company Joan Josep Nuet i la resta de la mesa del Parlament que demà declaren amenaçats de presó per haver facilitat un debat parlamentari. Alhora companys i companyes amb qui he discrepat políticament però amb qui també he compartit espais de treball i debat dormen a la presó. Em refereixo al vicepresident Junqueras i a exconsellers com Joaquim Forn, Meritxell Borràs o Raül Romeva. La presó incondicional decretada contra ells és d'una desproporció enorme i una mostra més de l'autoritarisme que el PP trasllada a la policia, a la fiscalia i al poder judicial en general. Les accions unilaterals del Govern de Puigdemont, de Junts pel Sí i de la CUP, que tant hem criticat ICV-EUiA, no mereixen el tractament judicial que s’està donant. El PP segueix engrandint el problema perquè s’han encaparrat en resoldre un conflicte polític mitjançant la justícia. Una justícia, per cert, que necessita una reforma profunda.\nLa societat catalana viu cada cop més preocupada pel seu futur i per com acabarà tot plegat. Entenem i compartim aquesta preocupació. No som una força independentista però creiem que cal canviar la situació si volem seguir tenint una societat cohesionada. Sempre hem apostat per buscar solucions polítiques allà on toca: al Parlament de Catalunya i al Congrés dels Diputats. Cosa que ni uns ni altres han fet. Ni el fins ara Govern de Catalunya ni el Govern de l’Estat han respectat les mínimes garanties democràtiques que un procés com el de la relació Catalunya-Espanya mereixia. Calen debats serens i rigorosos, on s'abordin totes les possibilitats democràtiques que tenim i on uns i altres acceptin que es pot cedir, que es poden canviar coses i que es pot negociar. Tot i això, hi ha algunes línies vermelles que creiem que l'unilateralisme i l'autoritarisme centralitzador no han de traspassar. No es pot retrocedir en llibertats democràtiques, ni en l'autogovern, ni en l'autonomia de les institucions catalanes.\nMentrestant, sense perdre de vista la situació general, hem de seguir treballant cadascú en les seves responsabilitats. No ho podem aturar tot. Després d'unes eleccions municipals (2015) que van fer impossible qualsevol suma de govern que no fos amb el PSC, aquest grup municipal va decidir fer oposició constructiva. Ja ho hem dit i ho repetim: cap protesta sense proposta. Seguint aquesta màxima ens trobem davant el debat del pressupost 2018, el tercer d’aquest mandat, on tornem a fer propostes d'habitatge, ocupació, sostenibilitat, municipalisme i cogovernança. Fem propostes noves que anirem explicant els pròxims dies però també vetllem perquè es garanteixin els compromisos que hem aconseguit en anteriors exercicis, com ara la tarifació social a les escoles bressol i l’escola de música, l’oficina d’eficiència energètica o els projectes de socialització i reutilització de llibres de text a les escoles.\nA més, també ens satisfà haver arribat a l'acord de crear una primera partida per elaborar un pla director al barri de Sant Ildefons. Tots els barris de Cornellà mereixen atenció especial i segurament caldrà fer des de l’Ajuntament el que la Generalitat i l’Estat no inverteixen en ells. Creiem que cal començar pel barri més gran on viu més gent i on hi ha més necessitats socials, per Sant Ildefons, on calen diferents intervencions urbanes i comunitàries. Cal seguir treballant, que no s’aturi tot.\n1 octubre 9n Ajuntament Alternativa Eleccions parlament independència Movem Cornellà